पाएं अपने शहर की ताज़ा ख़बरें और फ्री ई-पेपरडाउनलोड करें
शादी समारोह के पास एक गैरेज में एक पुलिस जवान को शराब पीना महंगा पड़ गया। सूचना पर एसडीपीओ अनवर जावेद अंसारी, थानाध्यक्ष राजेंद्र प्रसाद ने शादी समारोह में छापेमारी कर कार्रवाई की। जहां पुलिस के पहुंचने की भनक लगते ही अन्य लोग भाग निकले, लेकिन मौके पर पुलिस जवान पकड़ा गया। पकड़ा गया जवान धीरज कुमार गया जिले का रहने वाला है।वर्तमान में आरोपी पुलिस कर्मी दंगारोधक टीम में तैनात है। पुलिसकर्मी होने की भनक अधिकारियों को तब चली, जब पुलिस कार्रवाई कर आरोपी को साथ लेकर थाना पहुंची। जहां पूछताछ में पता लगा कि पकड़ा गया आरोपी किशनगंज पुलिस का जवान है। कार्रवाई बुधवार की शाम टाउन थाना क्षेत्र के डुमरिया भट्टा में एक होटल के समीप की गई, जहां एक विवाह समारोह में पुलिस जवान शामिल हुए थे। शादी समारोह के पास एक गैरेज में दारू पार्टी चल रही थी। उस जगह पर शादी समारोह से दिए गए प्लेट में खाना सहित ऑफिसर्स चॉइस का तीन टेट्रा खाली पैकेट, एक शराब की बोतल जिसमें 50 ग्राम शराब बरामद किया गया। इसकी गुप्त सूचना एसडीपीओ को मिली थी। पुलिस के पहुंचते ही वहां हड़कम्प मच गया। शराब पी रहे कुछ लोग मौके से फरार हो गए। सभी वहां एक कमरे में शराब पी रहे थे। उनमें से एक युवक को मौके पर ही दबोच लिया गया। अन्य भागने में सफल रहे। गिरफ्तार युवक को पकड़ कर थाना लाया गया। जांच में गिरफ्तार जवान को मेडिकल जांच के लिए सदर अस्पताल ले जाया गया, जहां मेडिकल जांच में शराब पीने की पुष्टि हुई। इसके बाद आरोपी जवान को गिरफ्तार कर लिया गया। मौके पर शराब का तीन खाली पाउच भी बरामद किया गया है।
पहले मेडिकल में आया जीरो तो मेडिकल टीम का गठन
जब पुलिस जवान को मेडिकल के लिए सदर अस्पताल में लाया गया तो उन्हें बचाने का हरसंभव प्रयास किया गया। मैनेज करने की कोशिश कर किसी तरह पुलिस जवान को पुलिस गिरफ्त से बाहर निकालने का प्रयास हुआ, लेकिन इसकी भनक एसपी को मिलते एसडीपीओ को एक मेडिकल बोर्ड का गठन करने का निर्देश दिया गया। इसके बाद शराब पीने की पुष्टि हुई। आरोपी पुलिस कर्मी द्वारा शराब पीने का माप 21 आ गया था। इसके बाद इसकी जानकारी एसपी को दी गई। अविलंब आरोपी पुलिस कर्मी को थाने लाया गया। एसपी कुमार आशीष ने कहा कि शराबबंदी कानून का उल्लंघन करने वाले किसी भी सूरत में बख्शे नहीं जाएंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn